ORDE do 14 de marzo de 2005 pola que se convocan bolsas para a realización de prácticas en oficinas de información turística durante o verán de 2005.
CONSELLERÍA DE CULTURA, COMUNICACIÓN SOCIAL E TURISMO — III. OUTRAS DISPOSICIÓNS — 17/03/2005

A importancia do turismo no entramado económico e social de Galicia require a realización dun esforzo continuado na formación dos recursos humanos para adaptar ás novas demandas as actuacións dos estudantes ou profesionais que inician ou desenvolven a súa actividade neste sector.
Estas bolsas constitúen unha axuda económica para a realización de prácticas formativas en oficinas de información turística durante os meses de verán. Con esta medida a Xunta de Galicia, a través da súa Consellería de Cultura, Comunicación Social e Turismo, pretende favorecer que os estudantes e diplomados de turismo, así como os técnicos superiores en información e comercialización turísticas e os titulados en empresas e actividades turísticas, accedan a prácticas tuteladas nas oficinas de información turística durante a época estival co fin de actualizar e mellorar os seus coñecementos e habilidades, e reforzar as tarefas de asesoramento e información aos visitantes no período de maior afluencia.
Por todo isto e consonte co establecido sobre medidas de fomento no artigo 73 da Lei 9/1997, do 21 de agosto, de ordenación e promoción do turismo en Galicia, en concordancia co sinalado no artigo 74 da dita lei, esta consellería realiza unha convocatoria de bolsas para a realización de prácticas en oficinas de información turística de acordo coas seguintes
Bases
Primeira.-Obxecto.
Convócanse 24 bolsas para a realización de prácticas de información turística nas oficinas e pola duración que se sinala no cadro seguinte:
Oficina
Nº bolseiros
Meses
Período
Santiago de Compostela
4
3,5
1 xullo - 15 outubro
Porto Vigo
2
3,5
1 xullo - 15 outubro
A Coruña
3
3
1 xullo - 30 setembro
Vigo
2
3
1 xullo - 30 setembro
Pontevedra
2
3
1 xullo - 30 setembro
Lugo-fielato
1
3
1 xullo - 31 agosto
Ourense
2
2
1 xullo - 31 agosto
Lugo
2
2
1 xullo - 31 agosto
Vilagarcía de Arousa
1
2
1 xullo - 31 agosto
Tui
1
2
1 xullo - 31 agosto
Ferrol
1
2
1 xullo - 31 agosto
Ribeira
1
2
1 xullo - 31 agosto
A Gudiña
1
2
1 xullo - 31 agosto
Fundación AQ (Bande)
1
3
1 xullo - 30 setembro
Segunda.-Requisitos dos beneficiarios e natureza xurídica da relación.
1. Poden optar ás bolsas de prácticas nesas oficinas de información turística: os técnicos superiores en información e comercialización turísticas e os estudantes e titulados da diplomatura de turismo e os técnicos de empresas e actividades turísticas, sempre que nacesen con posterioridade ao 31 de decembro de 1977, non fosen adxudicatarios desta mesma bolsa en dúas ou máis edicións anteriores e acrediten un nivel de iniciación á lingua galega.
2. A condición de bolseiro/a en virtude desta orde non xerará ningún tipo de relación de carácter laboral nin contractual e tampouco dará lugar á súa inclusión na Seguridade Social.
Terceira.-Contido da bolsa e obrigas dos beneficiarios.
1. O contido das actividades da bolsa consisten basicamente en facilitar información e asesoramento a turistas e viaxeiros sobre aloxamento, transporte,
espectáculos, gastronomía, museos, festas, exposicións e calquera outra manifestación ou servizo que polas súas características ofreza atractivos turísticos na localidade e contorno da oficina e de Galicia en xeral. Así mesmo, os beneficiarios da bolsa contribuirán á boa marcha da oficina realizando calquera outra tarefa que lle sexa encomendada pola persoa responsable para ese fin.
2. Os bolseiros comprométense a:
a) Desenvolver as devanditas actividades cuns niveis de rendemento satisfactorios e plena dispoñibilidade, calquera día da semana laboral ou festivo, de acordo coas indicacións e horario que se lle sinale polo Servizo de Turismo da correspondente Delegación Provincial da Consellería de Cultura, Comunicación Social e Turismo, cun límite de 37 horas semanais.
b) Asistir a unha reunión na Dirección Xeral de Turismo en Santiago de Compostela á que se lles convocará con anterioridade ao comezo das súas prácticas.
c) Presentar un informe sobre o traballo desenvolvido ao remate do período da bolsa, que entregarán ao xefe da oficina para que o remita coa súa conformidade ao Servizo Provincial de Turismo respectivo.
d) Non renunciar á bolsa aceptada salvo causa debidamente xustificada. En todo caso, se presenta unha renuncia durante os quince primeiros días de desfrute dela, o beneficiario non terá dereito a percibir retribución ningunha polo período traballado.
e) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino da bolsa obxecto desta orde.
Cuarta.-Dotación das bolsas e determinación orzamentaria.
Para a concesión destas bolsas destinarase ata un máximo de cincuenta e catro mil douscentos cincuenta e dous euros (54.252 euros), que se imputarán á aplicación orzamentaria 10.05.651A.480.0.
A dotación económica de cada bolsa será de oitocentos vinte e dous euros (822 euros) brutos mensuais. Cada bolsa comprenderá, ademais, un seguro individual de accidentes.
Quinta.-Presentación das solicitudes.
1. As solicitudes serán remitidas, conforme o modelo do anexo I, á Dirección Xeral de Turismo (Santiago de Compostela), en calquera das formas previstas na Lei 30/1992, do 26 de novembro, de
réxime xurídico das administracións públicas e do procedemento administrativo común, no prazo de corenta días naturais contados desde o día seguinte ao da publicación desta orde no Diario Oficial de Galicia, acompañadas da seguinte documentación:
a) Fotocopia cotexada, por ambas as dúas caras, do DNI.
b) Os estudantes, certificación académica completa (orixinal ou fotocopia compulsada)
c) Os titulados, fotocopia compulsada do título ou da certificación do pagamento dos dereitos de expedición del e certificación académica completa. No caso de presentar un título estranxeiro será preciso que estea debidamente validado pola administración educativa española.
d) Currículum vitae cos documentos acreditativos correspondentes: certificacións ou fotocopias compulsadas dos diplomas de cursos e traballos realizados. A documentación en idioma distinto ao castelán ou galego deberá presentarse oficialmente traducida.
e) Declaración xurada das axudas de bolsas solicitadas ou concedidas polas administracións públicas, ou calquera dos seus organismos, entes ou sociedades para o mesmo período.
2. As compulsas que procedan para toda a documentación que se especifica nesta orde faranse nos correspondentes servizos centrais ou provinciais da Consellería de Cultura, Comunicación Social e Turismo e no rexistro auxiliar da Dirección Xeral de Turismo.
3. Os interesados poderán presentar como máximo dúas solicitudes.
Sexta.-Criterios de adxudicación.
1. Para a avaliación das solicitudes que se presenten, terase en conta o seguinte baremo:
Formación
Ata un máximo de 5 puntos.
Expediente académico
Nota media das cualificacións obtidas, sendo o baremo o seguinte: 4 m.h., 3 sobresaliente, 2 notable e 1 aprobado.
Idiomas
0,25 puntos por curso de idiomas superado de máis de 60 horas, a excepción de inglés.
Cursos
0,10 por cada curso de informática e relacionado co turismo igual ou superior a 20 h.
Experiencia
Ata un máximo de 3 puntos.
0,25 puntos por cada mes completo de prácticas desenvolvendo actividades de atención ao público relacionadas co turismo: en oficinas de turismo, axencias de viaxes, hoteis, cámpings, congresos, museos ou calquera outra empresa vinculada ao sector turístico.
Proba de inglés
Ata un máximo de 2 puntos.
Será en Santiago de Compostela e se lles convocará á vez que a publicación da lista de admitidos e excluídos, cunha antelación mínima de 10 días.
2. A comisión poderá realizar unha entrevista persoal a todos os aspirantes que acrediten máis de 6 puntos no anterior baremo, para verificar os coñecementos dos candidatos sobre a oferta turística de Galicia e valorar as súas actitudes e aqueloutras circunstancias que se consideren de interese para o exercicio da futura actividade na oficina de turismo. En función do contido da entrevista, a comisión poderá aumentar a puntuación asignada nun máximo do 20%.
3. No caso de que unha vez adxudicadas as bolsas xurdisen renuncias, adxudicaráselle automaticamente a axuda ao seguinte aspirante en puntuación, procedéndose do mesmo xeito en caso de renuncias sucesivas.
Sétima.-Proceso de selección e resolución.
As solicitudes presentadas serán valoradas de acordo cos criterios mencionados no artigo anterior, por unha comisión que se constituirá para o efecto, da que formarán parte tres funcionarios da Dirección Xeral de Turismo: a subdirectora de Ordenación de Turismo, que a presidirá, o xefe da Sección de Cooperación e Documentación e a xefa do Servizo de Formación, Cooperación Institucional e Documentación, que actuará como secretaria.
Unha vez valoradas as solicitudes, a devandita comisión elaborará unha lista cos aspirantes admitidos e excluídos, detallando neste a causa de exclusión, e convocará os primeiros á proba de inglés.
A comisión de avaliación puntuará os méritos alegados polos candidatos conforme o baremo arriba indicado e propoñeralle ao conselleiro a adxudicación das bolsas aos candidatos de maior puntuación.
As listas de aspirantes admitidos e excluídos, as datas e lugar da celebración das probas e a puntuación obtida polos solicitantes para cada oficina faranse públicas nos taboleiros de anuncios da Dirección Xeral de Turismo e na páxina web da Consellería de Cultura, Comunicación Social e Turismo.
O prazo máximo para a resolución do expediente é de tres meses. A resolución do conselleiro pon fin á vía administrativa e contra ela poderá o interesado interpoñer recurso contencioso-administrativo diante do Tribunal Superior de Xustiza da Comunidade Autónoma de Galicia, no prazo de dous meses, contados desde a recepción da notificación da resolución ou ben interpoñer, no prazo dun mes desde a recepción da resolución, recurso de repo
sición diante do conselleiro de Cultura, Comunicación Social e Turismo.
Aos adxudicatarios notificaráselles persoalmente a concesión aos domicilios que sinalasen nas solicitudes. Eles están obrigados no prazo de cinco días naturais, a comunicar á Dirección Xeral de Turismo a aceptación ou renuncia das bolsas. Se transcorridos os sinalados 5 días non se fixese manifestación en ningún sentido, tal feito entenderase como renuncia á bolsa e esta concederase ao seguinte candidato con mellor puntuación de entre os que solicitaron ese destino e non fose beneficiario doutra das bolsas convocadas.
Oitava.-Aboamento das axudas.
As axudas aboaranse con periodicidade mensual e na contía correspondente, unha vez recibido o informe que debe emitir a persoa competente nas delegacións provinciais da Consellería de Cultura, Comunicación Social e Turismo sobre a asistencia regular e aproveitamento das prácticas polos adxudicatarios.
Novena.-Incidencias.
A directora xeral de Turismo resolverá todas as dúbidas e incidencias que poidan xurdir na aplicación desta convocatoria.
O incumprimento dos compromisos adquiridos de acordo coas bases precedentes dará lugar á revogación da axuda concedida e, se é o caso, á reclamación das cantidades xa pagadas de conformidade co disposto na lexislación vixente. Así mesmo, toda alteración das condicións tidas en conta para a concesión da bolsa obxecto desta orde e a obtención concorrente de subvencións ou axudas outorgadas por outras administracións o entes privados nacionais ou internacionais, poderá dar lugar á modificación da resolución de concesión.
Disposicións finais
1. Esta orde entrará en vigor o día seguinte ao da súa publicación no Diario Oficial de Galicia.
2. Facúltase a directora xeral de Turismo para ditar cantas disposicións considere oportunas no desenvolvemento e interpretación desta orde.
Santiago de Compostela, 14 de marzo de 2005.
Jesús Pérez Varela
Conselleiro de Cultura, Comunicación Social
e Turismo
CONSELLERÍA DE XUSTIZA, INTERIOR E ADMINISTRACIÓN
LOCAL